Super Margin
ย่างเข้าสู่เดือน 4 ของปีแล้วนะครับ เดือนนี้อาจเป็นเดือนโปรดของหลายคน เนื่องจากมีวันหยุดหลายวัน แถมยังมีวันหยุดยาวอย่างวันสงกรานต์ ในตลาด TFEX ก็หยุดทำการเช่นกัน ผู้ลงทุนอาจเตรียมวางแผนพักผ่อนกันบ้างแล้ว แต่ในช่วงวันหยุดยาวนี้จะมีการเรียกเก็บหลักประกันเพิ่มเติมสำหรับการซื้อขายสินค้าบางรายการใน TFEX หรือที่เรียกว่า Super Margin ดังนั้นในครั้งนี้ขอนำรายละเอียดของหลักประกันประเภทนี้มาไขข้อสงสัยกันนะครับ
5 เม.ย. 2556

ย่างเข้าสู่เดือน 4 ของปีแล้วนะครับ เดือนนี้อาจเป็นเดือนโปรดของหลายคน เนื่องจากมีวันหยุดหลายวัน แถมยังมีวันหยุดยาวอย่างวันสงกรานต์ ในตลาด TFEX ก็หยุดทำการเช่นกัน ผู้ลงทุนอาจเตรียมวางแผนพักผ่อนกันบ้างแล้ว แต่ในช่วงวันหยุดยาวนี้จะมีการเรียกเก็บหลักประกันเพิ่มเติมสำหรับการซื้อขายสินค้าบางรายการใน TFEX หรือที่เรียกว่า Super Margin ดังนั้นในครั้งนี้ขอนำรายละเอียดของหลักประกันประเภทนี้มาไขข้อสงสัยกันนะครับ
สำหรับผู้ที่ติดตามความเคลื่อนไหวของ TFEX คงทราบกันแล้วว่า จะมีการปรับอัตราหลักประกัน โดยมีผลใช้งานวันที่ 11 เม.ย.เป็นต้นไป แต่ประกาศครั้งนี้มีรายละเอียดเพิ่มเติมว่าจะมีการเก็บ Super Margin ในวันที่ 12 เม.ย.ด้วย ทำให้หลักประกันบางสินค้าสูงขึ้น และจะลดลงหลังเปิดทำการอีกครั้งหลังสงกรานต์ 
เนื่องจากในช่วงตลาดไทยปิดยาวนี้ ตลาดต่างประเทศก็ยังเปิดดำเนินการอยู่ ทำให้ราคาของสินค้าบางประเภทที่ซื้อขายในตลาดต่างประเทศขยับและอาจเป็นความเสี่ยงได้ ดังนั้นถ้าจะสรุปง่ายๆ Super Margin คือ หลักประกันที่ช่วยรองรับความเสี่ยงที่อาจจะเกิดจากราคามีการปรับตัวในช่วงที่ตลาดปิดทำการนานกว่าปกติ หรือมีวันหยุดพิเศษหลายวันติดกัน โดย Super Margin นี้ เป็นแนวทางที่ตลาดในต่างประเทศก็มีการใช้งานกันอยู่เช่นกัน 
สำหรับ Super Margin ที่จะใช้ในช่วงสงกรานต์นี้ จะมีอยู่ในสินค้า 3 ประเภท คือ Silver Futures Oil Futures และ USD Futures ซึ่งจะส่งผลให้ Initial Margin (หรือ IM) และ Maintenance Margin (หรือ MM) ของสินค้าทั้ง 3 ประเภทสูงกว่า Margin ที่เรียกเก็บปกติเล็กน้อย โดยสำหรับ Silver Futures จะมี IM เท่ากับ 9,880 บาท และ MM เท่ากับ 6,916 บาท ส่วน Oil Futures จะมี IM เท่ากับ 19,380 บาท และ MM ที่ 13,566 บาท และสำหรับ USD Futures จะมีหลักประกัน IM เท่ากับ 684 บาท MM เท่ากับ 478.80 บาท 
ในวันที่ 12 เม.ย.นี้ สำหรับผู้ลงทุนที่ถือสัญญา Silver Futures Oil Futures หรือ USD Futures อยู่ในวันดังกล่าว ก็จะต้องมีเงินหลักประกันไม่น้อยกว่า MM ที่กำหนดไว้ข้างต้น แต่ถ้าเป็นผู้ที่จะเข้ามาซื้อขายในช่วงวันที่ 12 เม.ย. ก็ต้องมีเงินไม่น้อยกว่า IM ข้างต้นก่อนจะส่งคำสั่งซื้อขาย อย่างไรก็ตาม เมื่อตลาดเปิดทำการอีกครั้งในวันที่ 17 เม.ย. อัตราหลักประกันก็จะลดลง กลับมาเป็นเรตที่ไม่มี Super Margin ซึ่งในส่วนนี้ผู้ลงทุนก็สามารถถอนออกได้หากเงินประกันที่วางเกินกว่าที่กำหนด 
ดังนั้น สำหรับผู้ที่ซื้อขายสินค้าทั้ง 3 ประเภทที่มีการเรียกเก็บ Super Margin ควรเติมเงินในบัญชีหลักประกันก่อนวันที่ 12 เม.ย. เพื่อป้องกันการเรียกหลักประกัน หรือ Margin Call นะครับ อีกทั้งยังเป็นการป้องกันความเสี่ยงในช่วงหยุดยาวของตลาดบ้านเราอีกด้วย ทุกท่านจะได้ใช้เวลาในช่วงดังกล่าวพักผ่อนได้อย่างสบายใจ ทั้งนี้สามารถดูรายละเอียดอัตราหลักประกันของสินค้าอื่นได้จาก www.TFEX.co.th หรือสอบถามจากโบรกเกอร์ที่ท่านเปิดบัญชีอยู่